《送韩美成都大赴夔帅》
宋代·郭印

公来雪山重，公去雪山轻。
少陵有是语，申言饯公行。
公初来蜀时，豺狼浩纵横。
剪除二三辈，百兽弭耳惊。
坐令坤维地，众醉稍稍醒。
仁风被动植，德泽覃幽明。
咸云真使者，有眼未曾经。
今将夔子去，方面倚长城。
虽分阃外忧，三川难为情。
岷山黯无色，锦水咽无声。
政恐狐狸出，依然扰吾民。
鄙夫为之言，汝曹且静听。
我公非常人，夷夏知威名。
平生活国心，须臾不少宁。
天欲靖乾坤，平步公与卿。
大摅康济学，引手援生灵。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。